তমলুকে বেসরকারি নার্সিং হোমে ২ মাসের শিশুর মৃত্যু

তমলুক: তমলুকের (Tamluk) একটি বেসরকারি নার্সিং হোমে ২ মাস বয়সি এক শিশুর মৃত্যু ঘিরে চাঞ্চল্য ছড়াল। বৃহস্পতিবার সকালে নিউমোনিয়া নিয়ে শিশুটিকে ওই নার্সিং হোমে ভর্তি করা হয়। পরিবারের অভিযোগ, গুরুতর অসুস্থতা সত্ত্বেও তাকে আইসিইউ-তে না রেখে জেনারেল বেডে রাখা হয়েছিল (District news)।

পরিবার সূত্রে জানা যায়, সন্ধ্যায় হঠাৎ শিশুটি অস্বস্তি বোধ করতে শুরু করলে তারা নার্সিং স্টাফদের ডাকতে থাকেন। অভিযোগ, বহুবার ডাকাডাকির পরও কোনও স্টাফকে পাওয়া যায়নি। পরে যখন নার্সিং স্টাফ পৌঁছন, ততক্ষণে শিশুটির মৃত্যু ঘটে।

আরও পড়ুন: সোনারপুরে উদ্ধার মাধ্যমিক পরীক্ষার্থীর ঝুলন্ত দেহ

ঘটনার পর ক্ষোভে ফেটে পড়েন মৃত শিশুর পরিবারের সদস্যরা। নার্সিং হোমের ভিতরেই শুরু হয় বিক্ষোভ। পরিস্থিতি সামাল দিতে ঘটনাস্থলে পৌঁছায় তমলুক থানার পুলিশ। হাসপাতালের রিপোর্ট নিয়ে নতুন করে বিতর্ক শুরু হলেও প্রায় দুই ঘণ্টার চেষ্টায় পুলিশ পরিস্থিতি নিয়ন্ত্রণে আনে। এ ঘটনায় এখনও পর্যন্ত মৃত শিশুর পরিবারের তরফে কোনও লিখিত অভিযোগ দায়ের করা হয়নি বলে পুলিশ সূত্রে খবর।